CPT Krško

Kako izdati knjigo
2024-12-16 17:00 - 19:00 (Europe/Ljubljana) | Podjetniški inkubator Krško, Cesta krških žrtev 44, Krško
V sklopu rednih aktivnosti Podjetniškega inkubatorja Krško vas vabimo na delavnico
Kako izdati knjigo
v ponedeljek, 16. DECEMBRA 2024, od 17.00 do 19.00 ure v Podjetniškem inkubatorju Krško
Pridruži se nam na dogodku, kjer boš izvedel vse, kako se lotiti svoje knjige.

OPIS DOGODKA

Klara Eva Kukovičič je televizijska in radijska voditeljica na RTV Slovenija, voditeljica prireditev in dogodkov ter vodja govorniške ekipe TEDxLjubljana. Zase pravi, da je ljubiteljica srčnosti in dobrih idej. V letošnjem letu je izdala svoj literarni prvenec Malo veš o zvezdah – zbirko kratkih zgodb.
V delavnici z naslovom Kako do svoje knjige? bo udeležencem odgovorila na naslednja vprašanja:

Kako se lotiti kreativnega procesa pisanja?
Kakšne so razlike med samozaložniško knjigo in knjigo, izdano pri založbi?
Kaj vse je potrebno narediti pred, med in po izdaji knjige?
Kdo vse je vključen v proces izdajanja in nastajanja knjige?
Kaj so triki in pasti uspešne prodaje knjige?
Koliko časa traja proces nastajanja knjige?

Delavnica in pogovor je namenjen vsem, ki se spogledujete z idejo, da bi izdali in napisali svojo knjigo in vsem, ki so svojo kreativnost izražajo v pisani besedi.

Malo veš o zvezdah
Malo veš o zvezdah je zbirka kratkih zgodb in literarni prvenec Klare Eve Kukovičič, televizijske in radijske voditeljice. Navdih za zgodbe avtorica črpa iz svojega vsakdana in dnevniških zapiskov, kljub temu pa so zgodbe, z izjemo Ime bi ji bilo Lena, fikcijske. “Loviti utrinke v dlani, v zaljubljene oči, v besede. Predvsem v besede – vsaj te lahko za nekaj časa zadržimo in občudujemo od blizu. Tudi kratke zgodbe Klare Eve Kukovičič, televizijske in radijske voditeljice, so takšni zvezdni utrinki. Kljub svoji kratkosti, hipnosti in navidezni mimobežnosti se drzno zableščijo, ko šinejo mimo nas. V avtoričinem literarnem prvencu Malo veš o zvezdah tako najdemo trinajst majhnih padajočih nebesnih teles, ki se tako ali drugače ukvarjajo s čustvi. Temeljna zgodba zbirke je Ime ji je bilo Lena, posvečena avtoričini preminuli babici – čeprav je zgodba po tonu bolj žalobna od večine ostalih, prav iz nje presevajo vsa mogoča čustvena stanja, od bolečine, jeze in razočaranja do žalovanja in obupa, pa tudi do vseobsegajoče ljubezni, ki ne mine, četudi ljubljenih oseb ni več z nami. Še vedno jih lahko prikliče omamni vonj jabolčnega štrudlja, nosimo pa jih tudi s seboj. Zgodbe v knjigi so nastajale dvajset let, zato je v njih tudi mnogo osebnega, intimnega. Veliko zgodb se napaja iz družinskega življenja in odraščanja, kot na primer prva zgodba zbirke Francoski, kjer protagonistka občuduje mamino lepoto in se predaja toplini in domačnosti svoje družine, odloči pa se, da bo vse te podobe shranila »v tisti del spomina, kamor shranjujem zaljubljenost«.” Tako je v spremni besedi svoja občutenja ob branju zapisala Veronika Šoster

IZVAJALKA

Klara Eva Kukovičič je televizijska in radijska voditeljica na RTV Slovenija, moderatorka prireditev, podkasterka in pisateljica. Od leta 2019 vodi oddajo Infodrom, od aprila 2023 pa prebuja poslušalce na Prvem programu RA Slovenija. Je ljubiteljica srčnosti in dobrih idej, ki jih kot vodja govorniške ekipe širi tudi v društvu TEDxLjubljana. V letošnjem letu je izdala tudi svoj literarni prvenec, zbirko kratkih zgodb Malo veš o zvezdah.

Brezplačni dogodek bo potekal v živo v Podjetniškem inkubatorju Krško ob zadostnem številu prijav. Prijave sprejemamo do zapolnitve razpoložljivih mest.
Prijava za podjetnike (klik).
Prijava za fizične osebe (klik).
Vljudno vabljeni!
